পিপিপি কর্তৃপক্ষ সূত্র বলছে, জিটুজি পিপিপি পদ্ধতিতে প্রকল্প বাস্তবায়নে জাপান, সিঙ্গাপুর তুরস্কসহ বেশ কয়েকটি দেশ আগ্রহ দেখিয়েছে। সে কারণে আইনটি সংশোধন করা হয়েছে। বাংলাদেশে পিপিপি মডেলে দ্বিতীয় পদ্মা সেতুর কাজ করতে চায় জাপান। এরই মধ্যে দুই দেশের মধ্যে বিষয়টি নিয়ে আলোচনা হয়েছে। প্রথম পদ্মা সেতুর কাজ একটা অবস্থানে যাওয়ার পর দ্বিতীয় পদ্মা সেতু নিয়ে আলোচনা শুরু হবে। দ্বিতীয় পদ্মা সেতু ছাড়াও জাপান পিপিপির মাধ্যমে বাংলাদেশের চট্টগ্রাম থেকে কক্সবাজার সড়ক উন্নয়ন, মেট্রো রেল লাইন দুই, হযরত শাহজালাল বিমানবন্দর অবকাঠামো উন্নয়ন ও রক্ষণাবেক্ষণ প্রকল্পও বাস্তবায়নে আগ্রহ আছে জাপানের। দুই দেশের নীতিনির্ধারকদের মধ্যে এসব প্রকল্প নিয়ে আলোচনাও চলছে। এ ছাড়া পিপিপির মাধ্যমে প্রকল্প বাস্তবায়নে সিঙ্গাপুরের সঙ্গেও আলোচনা হয়েছে। দেশটি বাংলাদেশের আবাসন, বন্দর ও পর্যটন খাতে কাজ করতে চায়।